*Η βασική εκπαίδευση…*

*το «διαβατήριο» στο ταξίδι της ζωής!*

Φαντάζεσαι τον εαυτό σου χωρίς την βασική εκπαίδευση;

Πώς θα ήταν η ζωή σου σε όλα τα στάδια της ηλικίας σου;

Πώς θα ζούσες ως παιδί, ως έφηβος, και ως ενήλικας;

Κάνε λοιπόν ένα ταξίδι με την φαντασία σου και σκέψου πως είσαι μωρό και βρίσκεσαι σε ένα χωριό του Αφγανιστάν, που δεν έχει πρόσβαση στη βασική εκπαίδευση και σχεδόν όλοι οι κάτοικοι του είναι αναλφάβητοι.

Καταρχήν νιώθεις τυχερός που βρίσκεσαι στη ζωή γιατί η μητέρα σου δεν έχει καμία επιπλοκή στη γέννα, και η μαμή του χωριού δεν χρειάστηκε να αντιμετωπίσει κάποια δύσκολη κατάσταση. Ευτυχώς γι' αυτή, αλλά κυρίως ευτυχώς για εσένα και για τη μητέρα σου, γιατί η μαμή δεν είχε ούτε τη γνώση αλλά ούτε και τον κατάλληλο εξοπλισμό να αντιμετωπίσει οποιαδήποτε δυσκολία.

Τα προβλήματα που συναντάς, ακόμα και από τόσο μικρή ηλικία είναι πάρα πολλά. Το φαγητό σου ελλιπές, το νερό δυσεύρετο, ορισμένες φορές ζεις στο κρύο και άλλοτε μέσα σε υπερβολική ζέστη, τα μικρόβια και οι αρρώστιες σε περιτριγυρίζουν και φυσικά δεν έχεις σχεδόν καμία πρόσβαση σε γιατρούς και φάρμακα. Αν χρειαστείς καμιά φορά βοήθεια, δέχεσαι τα γιατροσόφια των μεγαλυτέρων χωρίς να είσαι βέβαιος ότι μπορούν να αντιμετωπίσουν αποτελεσματικά την ασθένεια σου ή τουλάχιστον ότι δεν σου κάνουν κακό.

Το βασικότερο πρόβλημα σου όμως καταβάθος είναι η εκπαίδευσή σου. Σχολείο δεν υπάρχει, ούτε κάποιος δίπλα σου που να μπορεί να σου μάθει να γράφεις και να διαβάζεις. Δεν μπορεί κανένας να σε καθοδηγήσει σωστά ώστε να αναπτύξεις διάφορες δεξιότητες, να σε μάθει να συλλέγεις πληροφορίες για το κόσμο που σε περιβάλλει και να σε κάνει ικανό να ανακαλύπτεις καινούργια πράγματα. Αυτό που ακούς από τους δικούς και αυτό που βλέπεις τριγύρω σου, είναι οι μόνοι τρόποι εκπαίδευσής σου.

Οι καθημερινές δουλειές που έχουν να κάνουν τα μέλη της οικογένειάς σου, τους αναγκάζουν να ασχολούνται ελάχιστα μαζί σου. Έτσι οι ιστορίες και τα παραμύθια που θα ακούσεις θα είναι λίγα και φυσικά δεν συνοδεύονται ποτέ από εικόνες. Τα εκπαιδευτικά παιχνίδια σ’ αυτή την ηλικία ανύπαρκτα. Τα μολύβια, οι ξυλομπογιές, οι μαρκαδόροι και οι ζωγραφιές λέξεις άγνωστες για σένα. Ένας θαυμαστός κόσμος υπάρχει τριγύρω σου ή λίγο παραπέρα αλλά εσύ δεν έχεις τα μέσα να τον ανακαλύψεις.

Μεγαλώνοντας λίγο αρχίζεις να βοηθάς τους γονείς σου στις δουλειές που έχουν να κάνουν και αυτά που μαθαίνεις είναι κυρίως πράγματα γύρω από αυτές τις ασχολίες. Η περιέργειά σου μεγάλη, οι απορίες σου πολλές και οι περισσότερες ερωτήσεις σου αναπάντητες. Ο μπαμπάς σου, η μαμά σου και γενικότερα το περιβάλλον που ζεις δεν έχουν τις γνώσεις για να στηρίξουν όλες αυτές σου τις ανησυχίες. Βιβλία δεν υπάρχουν. Αν κάποτε βρεθεί κανένα στα χέρια σου τυχαία, δεν μπορείς να το διαβάσεις, γιατί δεν ξέρεις. Το μόνο που κάνεις είναι να το ξεφυλλίζεις με περιέργεια και να ενθουσιάζεσαι με τις λιγοστές εικόνες του. Αν είσαι από τους τυχερούς και η τεχνολογία έχει φτάσει στο χωριό σου ίσως κάποια τηλεόραση να σου ανοίξει ένα μικρό παράθυρο στο κόσμο. Φυσικά παρακολουθείς μόνο ό,τι είναι στη γλώσσα σου γιατί οτιδήποτε έχει υπότιτλους είναι αδύνατον να καταλάβεις τι λέει.

Ο κόσμος των μαθηματικών, της λογοτεχνίας, της ιστορίας, της γεωγραφίας, της φυσικής και πολλών άλλων επιστημών σε περιμένει, αλλά εσύ δεν έχεις τα μέσα για να ταξιδέψεις σ’ αυτόν.

Ο καιρός περνά και μεγαλώνεις, όπως μεγάλωσαν οι γονείς και οι παππούδες σου. Καλλιεργείς τη γη, εκτρέφεις ζώα, υφαίνεις ρούχα, κατασκευάζεις εργαλεία και σκεύη, χτίζεις σπίτια, μεταφέρεις νερό και πολλά άλλα, ακολουθώντας όμως το παραδοσιακό τρόπο που έχεις μάθει. Υπάρχουν όμως μέθοδοι, μηχανήματα και υλικά που μπορούν να σε διευκολύνουν αφάνταστα, αλλά εσύ δεν τα γνωρίζεις.

Σε μεγαλύτερη ηλικία, αν και έχεις αποκτήσει κάποια πείρα, θεωρείς ορισμένους που έρχονται να σε επισκεφτούν πολύ σημαντικά πρόσωπα, μόνο και μόνο επειδή ξέρουν να γράφουν, να διαβάζουν και να μιλούν πιο όμορφα από εσένα. Τους εμπιστεύεσαι χωρίς να καταλαβαίνεις ότι σε εκμεταλλεύονται. Είσαι τόσο πιστός σ΄ αυτούς που κάνεις ό,τι σου πουν!.. Αποφασίζεις ακόμα και να πολεμήσεις αν στο ζητήσουν. Δυστυχώς όμως δεν είσαι σε θέση να διακρίνεις ότι όλοι αυτοί πλουτίζουν εις βάρος σου.

Τα βάσανα σου πολλά και καθημερινά! Φτώχια, αρρώστιες, πόλεμοι, εκμετάλλευση!... Δεν έχεις τη γνώση να τα αντιμετωπίσεις και επιπλέον θεωρείς υπεύθυνο τον εαυτό σου για το ό,τι σου συμβαίνει!

Δυστυχώς όμως ο μόνος που δεν φταις είσαι εσύ!

Ο κόσμος σου μπορεί ν’ αλλάξει και να γίνει πολύ πιο όμορφος, όμως κάποιοι άλλοι δεν στο επιτρέπουν!...

Ενώ έχεις την διάθεση και τις δυνάμεις να ταξιδέψεις, ν’ ανοίξεις τα φτερά και να πετάξεις, κάποιοι σου κόβουν τα φτερά!...

Το ταξίδι σου μέσα στη ζωή μπορεί να γίνει πολύ πιο ευχάριστο, πολύ πιο άνετο και φυσικά πολύ πιο ενδιαφέρον!... Όμως κάποιοι σου έχουν στερήσει το διαβατήριο σου!... Κάποιοι σου έχουν στερήσει τη «βασική εκπαίδευση»!...

ΜΑΡΚΟΠΟΥΛΟΥ ΔΑΦΝΗ